Jos lomautus on alkanut 16.3. tai sen jälkeen, opiskelu ei vaikuta lomautetun työttömyysturvaan.

Saako työn ohessa tutkintoa opiskellut jatkaa opintojaan ja saada työttömyysturvaa, jos hänet lomautetaan? Kysymys on noussut esille esimerkiksi ammattikorkeakouluissa, sillä monen opiskelijan työpaikalla käydään koronaviruksen vuoksi yt-neuvotteluja.

Hallitus käsittelee huomisessa istunnossaan esitystä, jossa työttömyysturvalakiin tehdään määräaikainen muutos.

Hallitussihteeri Eeva Vartio työ- ja elinkeinoministeriöstä kertoo, että väliaikainen lakimuutos poistaa huolen toistaiseksi.

– Jos lomautus on alkanut 16.3. tai sen jälkeen, opiskelua ei selvitettäisi. Hallitus pyrkii nyt turvaamaan lomautettujen toimeentuloa koronaviruksen aiheuttamassa vaikeassa tilanteessa.

Käytännössä tämä tarkoittaa, että opiskelua saa jatkaa lomautuksen aikana menettämättä työttömyysturvaansa.

Linjaus koskee muun muassa ammattikorkeakouluissa ja yliopistoissa työn ohessa opiskelevia henkilöitä.

Tilastokeskuksen tietojen mukaan tällaisia opiskelijoita oli vuonna 2018 ammattikorkeakouluissa 83 320 sekä yliopistoissa 86 042.

Ammattikorkeakoulujen rehtorineuvosto Arenen toiminnanjohtaja Petri Lempinen on päätökseen tyytyväinen.

– Tämä on hyvä uutinen. Pidän sitä oikeudenmukaisena, koska niin monet opiskelevat työn ohessa.

Huoli lomautusten vaikutuksesta on jo ehtinyt poikia yhteydenottoja oppilaitoksiin eri puolilla Suomea.

Kevään 2019 yhteishaussa 24 prosenttia ammattikorkeakoulututkintoon johtavista aloituspaikoista oli tarjolla monimuoto- ja verkkototeutuksina. Tutkinto-ohjelmat on suunnattu erityisesti töiden ohessa suoritettaviksi opinnoiksi. Tällaiset opinnot tehdään pääsääntöisesti iltaisin ja viikonloppuisin.

Ylempää ammattikorkeakoulututkintoa suorittavista opiskelijoista 87 prosenttia on töissä opintojen ohella.

Lue tästä kaikki tuoreimmat tiedot koronaviruksesta.